Papersnake/gushiwen huggingface dataset:
句
王绹（宋代）

我欲挂冠去，君当衣锦还。
存养堂为汪叔潜作
陆游（宋代）

绛帐先生见处别，少年立节如冰雪。
胸中凛凛万卷书，一字不为庸人说。
存心养性以事天，人知不知渠晏然。
穷经日夜废寝饭，不怕诸生嘲腹便。
三旌五鼎俱妄想，致一工夫在存养。
我今老病死即休，未死尚欲从公讲。
读袁柬之书
邹浩（宋代）

人生游艺亦多端，莫若医书可纵观。曾向千金深有得，孰云三界果无安。

忘怀已自袪灾瘴，寄语尤知笃岁寒。敢不拜嘉勤辅助，保全归去奉亲欢。
冰壶井
陶琛（明代）

玉泉百尺深，古甃涵光冷。
何以鉴虚明，差差鹿卢影。
宿山寺遇雨
杨文卿（明代）

独抗尘容过梵宫，残阳犹自拖微红。
黄牛下坂前溪雨，绿竹摇窗曲径风。
石露危崖山骨出，水流深涧地喉通。
绳床兀坐清无寐，满耳蛙鸣芦荻中。
杂咏下 后庭花
洪适（宋代）

月满临春阁，云随张丽华。隔江虽度曲，破国不因花。
题马仲友画花下猫二首
李石（宋代）

花相春归画锦仙，轻云羃羃护花天。
莫烧高烛三更月，自有真香一炷烟。
赠顾工抡代父从军 其二
林茜（清代）

年少从军古所稀，凯旋仍旧著莱衣。自曾博得忠兼孝，常梦愁云塞外飞。
无闷 醉后排闷作
陈维崧（清代）

长此安穷，定复不急，世事纷纷虎鼠。笑狐尽带铃，荷偏成柱。

终虎屋梁仰面，便著书、万卷谁怜汝。休自喜，当虎马中赤兔，人中吕布。

无补。莫相疑，徒自苦。今虎一钱不值，李蔡下中，曾何足数。

且作槃中快舞。更单绞、岑牟祢生鼓。戏问君得哀梨，定当蒸食与否。
颂古二首 其一 风幡。
释本才（宋代）

指出风幡俱不是，直言心动亦还非。夜来一片曹溪月，却照侬家旧翠微。
种柳三咏 其一
白居易（唐代）

白头种松桂，早晚见成林。不及栽杨柳，明年便有阴。

春风为催促，副取老人心。
四月十五日道室书事寄袭美
陆龟蒙（唐代）

乌饭新炊芼臛香，道家斋日以为常。月苗杯举存三洞，

云蕊函开叩九章。一掬阳泉堪作雨，数铢秋石欲成霜。

可中值著雷平信，为觅闲眠苦竹床。
杂书五首
方回（元代）

细修佳传酬知己，曲就微生赖若人。
一点报恩心独在，时时常见梦中身。
山芥
朱翌（宋代）

湿带青烟古涧滨，气含石理助芳辛。
山中酒醒凉生脑，乞与文园渴肺人。
次韵恩平郡王游山登寺中小阁
史浩（宋代）

天边倚萧寺，小阁翠微中。
烟霭三峰秀，松杉一径通。
潮音从耳悟，尘虑转头空。
堪笑林间弋，犹思落塞鸿。
东津送方务德
朱翌（宋代）

一年痴雨令人瘦，三日佳晴送子回。
何以赠之青玉案，我姑酌彼黄金罍。
寻春出郭非聊尔，下水行舟亦快哉。
小试平生钓鱼手，老夫合住子陵台。
九座山中即事二首
苏钦（宋代）

攜僧缓步听溪声，课仆疏筠出翠屏。
泉石膏肓吾自许，余生应不愧山灵。
寄潘歙州伯恭
梅尧臣（宋代）

我贫性爱酒，有酒无钱沽。
新安走牙兵，六月至我庐。
手中持尺题，肩上担瓦壶。
高山度青天，救此愁肠枯。
开之聊倾樽，渴肺如浇酥。
醉来欲学李白骑鲸鱼，又思阮籍跨蹇驴。
上溪无健鳞，下岭无壮驹，
忆君南望空长吁。
祷晴
方岳（宋代）

曾几何时屡乞晴，炉烟未断已收声。
天於老子亦多可，国有丰收方太平。
风土不堪人佩犊，月明无复夜啼鼪。
及今便可归田去，牛背斜阳一笛横。
杏
方岳（宋代）

马令园中本，移来村墅中。
太官令却献，黄帕不来封。
又依前韵
史浩（宋代）

混沌既开辟，溥博分渊泉。其中具明眼，来往类跳圆。

惟有诗工夫，可探造化先。研摩到极致，换骨如得仙。

上以美教化，下以明性天。元白愧重浊，鲍谢羞轻便。

佩剑虽相笑，沈迷乃同船。未登风雅域，为问何因缘。

无非警策句，各在诗一偏。我欲窥其奥，晏食宵不眠。

观舞悟深旨，曾不及张颠。清新乏奇妙，局束犹拘联。

习气未能断，为之乎犹贤。写出多瑕疵，未免拙慈愆。

公诗百篇内，浩然志帅全。愈出力愈促，即之俱自然。

熟读已成诵，宁待三绝编。如澡银潢水，尘氛俱尽湔。

敬当珍此赐，墨迹令常鲜。更许示馀帙，泚笔吾须传。
游李山人所居因题屋壁
王维（唐代）

世上皆如梦，狂来止自歌。问年松树老，有地竹林多。

药倩韩康卖，门容尚子过。翻嫌枕席上，无那白云何。
赠上人
黄庚（元代）

懒听人是与人非，有耳如聋未是痴。
不采当时临济喝，威王前事已先知。
阴风吹火篇呈钱刑部
徐渭（明代）

阴风吹火火欲然，老枭夜啸白昼眠。
山头月出狐狸去，竹径归昼天未曙。
黑松密处秋萤雨，烟里闻声辨乡语。
有身无首知是谁，寒风莫射刀伤处。
关门悬纛稀行旅，半是生人半是鬼。
犹道能言似昨时，白日牵人说兵事。
高幡影卧西陵渡，召鬼不至毗卢怒。
大江流水枉隔侬，冯将咒力攀浓雾。
中流灯火密如萤，饥魂未食阴风鸣。
髑髅避月攫残黍，幡底飒然人发竖。
谁言堕地永为厉，宰官功德不可议。
壬子七月病居湘乡县斋奉寄钝庵先生用禁心韵
陈宝书（清代）

皇汉声歌喧脞录，古愁奇泪转难禁。学魂念子孤燐动，病肺嗟难内溃深。

微命天方讼文字，中原人渐瘁呻吟。秋风眩转无穷梦，一一慈悲入世心。
秋怀
杨万里（宋代）

随分哦诗足散愁，老怀何用更宜搜。
聿来胥宇蚁移冗，无以为家燕入秋。
盖世功名吹剑首，平生忧患浙矛头。
从今归去便归去，未到无颜见白鸥。
效陆士衡百年歌十首 其七
黄省曾（明代）

七十时，容颜憔悴体肉销。日夕双耳鸣嘈嘈，延年无术心烦劳。

焉得再复为儿曹，摧颓岂可握旌旄。高堂朱户奈乐何，高堂朱户奈乐何。
蔡倅羔羊斋
朱翌（宋代）

有生不酿羔羊酒，无日不诵羔羊诗。
贤哉蔡子勇成癖，自励要如三代时。
岁晚书事十首
刘克庄（宋代）

踏破侬家一迳苔，双鱼去换只鸡回。
幸然不识聱牙字，省得闲人载酒来。
朝天续集和陆务观见贺归馆之韵二首
杨万里（宋代）

君诗如精金，入手知价重。
铸作鼎及鼒，所向一一中。
我如驽并骥，夷涂不应共。
难追紫蛇电，徒掣青丝鞚。
折胶偶投漆，异榻岂同梦。
不知清庙茅，可望明堂栋。
平生怜坡老，高眼薄萧统。
渠若有猗那，心肯师晋宋。
破琴聊再行，新笛正三弄。
因君发狂言，湖山春已动。
赵玉汝自作戏墨见寄各题六言其上·鹁鸠
方岳（宋代）

村北村南雨暗，舍东舍西水生。
去妇复还何日，烟蓑处处春耕。
东城怀古二首 其二
倪钊（清代）

石马纵横绕閟宫，沐王道家隐蒿蓬。百蛮风土谁开辟，一代河山并始终。

钩党不罹凉国狱，分藩欲媲汉宗功。濠粱咫尺园陵在，地下犹输拱卫忠。
题许侍郎所藏许由弃瓢图
夏原吉（明代）

耳边方厌一瓢声，心外宁贪万乘荣。可羡后来嘉遁客，谩欺林壑盗虚名。
书感
杨再十一（宋代）

潦倒江南一布衣，家贫岁晚寸心违。
不堪倚仗枫江路，手种青松大十围。
次韵学使庆蕉园五色蝶 其五
章甫（宋代）

庄周幻梦记应希，一片糊模上下飞。偶织莺捎迷黑夜，猝逢燕接误乌衣。

幸春捉影浑来去，捲铁寻踪乱瘦肥。好待雨晴风定后，卖花认取带香归。
绍熙壬子劝耕妙胜四首 其四
陈造（宋代）

桑条麦陇接比邻，社酒家炊丐路人。风俗尚如它日否，凭谁细问故园春。
训蒙绝句 养性
朱熹（宋代）

性初不假增加力，养字原非别用功。只要关防并省察，莫要私意害其中。
行路难
滕岑（宋代）

行路难，东南地倾水瀰漫。三江五湖沧海宽，鱼龙出没肆神奸。

万斛不劳一蹴翻，江水有潮溪有滩。钱塘潮头平越山，乘潮寄命呼吸间。

上滩篙挽寸步悭，下滩小跌沦奔湍。我行河道差若安，亡奈众堰为阻艰。

两牛力尽费跻攀，咫尺犹如限重关。行路难，西南之险更莫言。

一山至有百八盘，猿猱欲上愁复还。汝如惮行要登船，恐汝胆落濆淖旋。

此去投北经中原，昆崙万里倾浊澜。一吞数舟岁常然，舟楫么么吁难全。

陆行崤函车不前，况复羊肠万屈蟠。其馀禹历诸山川，深入无底高㨖天。

行路难，有如此，不如闭门且隐几。门前有地平如砥，无忧那忧勃堆起。
句
黄孝先（宋代）

恩同花上露，留得不多时。
句
权德舆（唐代）

耒水波纹细，湘江竹叶轻。（耒口，见《衡州名胜志》）。

古时楼上清明夜，月照楼前撩乱花。今日成阴复成子，

可怜春尽未归家。（见《野客从谈》）

新妇矶头云半敛，女儿滩畔月初明。（见《野客丛谈》）

回合千峰里，晴光似画图。

征车随反照，候吏映白云。（《石塘路有怀院中诸公》）
初宵看婚
杨师道（唐代）

洛城花烛动，戚里画新蛾。
隐扇羞应惯，含情愁已多。
轻啼湿红粉，微睇转横波。
更笑巫山曲，空传暮雨过。
西江月·割断铜绳铁网
侯善渊（元代）

割断铜绳铁网，敲开玉锁金枷。波涛苦海遇灵槎。游奕无阴村下。不在忘标指月，何须折桂拈花。太虚鼎里炼丹砂。结就玄珠无价。
疑潮
白玉蟾（宋代）

卧闻雨吼是潮奔，直恐横舟堕海门。
凡百可疑多若此，万今千古共谁论。
水阁
郑克己（宋代）

水阁临堤晚，帘钩暖翠通。睡惊莺去后，梦到蝶边空。

春欲从人别，花消昨日红。多情湖上浪，拍拍恋东风。
句
晃逈（宋代）

期月政成当事简，不妨游燕楚宫春。
王丈汝止偕张牧过祗园作
王世贞（明代）

皇穹不爱道，爰产良知翁。奔走举世豪，先生得其宗。

说法五十年，甘雨天南东。张牧如平阳，避舍舍盖公。

轻榕白接䍦，坐我祗园风。恢谐与觞栾，盎然皆春融。

我闻罗什师，时时迩淫躬。及乎饭棘针，亦与常饭同。

乃知青莲华，无妨淤泥中。语罢一自笑，廓落高天空。
寒梅
吴芾（宋代）

冰玉精神绝点埃，人间无物似寒梅。
凌霜傲雪浑閒事，最是欺春不逐来。
与行肇师宿庐山栖贤寺
释惟凤（宋代）

冰瀑寒侵室，围鑪静话长。
诗心全大雅，祖意会诸方。
磬断危杉月，灯残古塔霜。
无眠向遥夕，又约去衡阳。
赋吴门上元
释本真（宋代）

村翁看了上元归，正是西楼月落时。誇道官衙好灯火，不知浑尔点膏脂。
宁宗郊祀二十九首
学士院（宋代）

紫坛岳立，神光夜烛。
有俨旒采，有莺佩玉。
霄垠顾何，祖宗熙穆。
对越不忘，俾尔戬觳。
安分吟
邵雍（宋代）

安分身无辱，知几心逢闲。
虽居人世上，却是出人间。
寄题盛贤母贞妇诗
湛若水（明代）

堂堂贞节达天庭，小小诗篇何足称。尽道显扬今有子，立身行道是谁能。
双泉
杨杰（宋代）

南泉甘滑北泉清，竹引潺湲绕殿楹。分派铜龙穿石过，两泓寒月隔室明。

金沙自是藏金穴，玉马长遗喷玉声。曾倚栏杆一攲枕，梦回疑不在重城。
颂一百则 其六十八
释重显（宋代）

南山云，北山雨，四七二三面相睹。新罗国里曾上堂，大唐国里未打鼓。

苦中乐，乐中苦，谁道黄金如粪土。
偈
释世奇（宋代）

梦中闻版响，觉后虾蟆啼。虾蟆与版响，山岳一时齐。
过妙缘寺听怀上人琴
洪适（宋代）

断涧复危岑，红尘且满襟。疾驱触炎热，小憩得禅林。

煮茗对清话，弄琴知好音。秋风不借便，去辙已骎骎。
送米与百丈颂
释印肃（宋代）

百丈孤支入道林，真如不动意难寻。
道人相见非来往，语默全彰亘古今。
近日庐陵亲得价，一时分付老婆心。
贤女浦 其二
汪革（宋代）

女子能留身后名，包羞忍耻漫公卿。可怜呜咽滩头水，浑似曹娥江上声。
跋子猷访戴图
葛胜仲（宋代）

玉屑金波各眼尘，如何牵役不知勤。往来扰扰天机乱，那似端居对此君。
春雪
黎廷瑞（宋代）

青神怯春寒，頳紫染未办。
临河来素女，剪冰作花瓣。
银屏移佛地，玉楼堕仙汉。
朽株缴琼瑶，断甓化圭瓒。
东风翻覆手，转眼忽吹散。
乃知太空中，何物当把玩。
开门见青山，且喜还旧观。
芙蓉二绝
刘克庄（宋代）

湖上秋风起櫂歌，万株映柳更依荷。
老来不作繁华梦，一树池边已觉多。
珙上人求
释智朋（宋代）

西风吹雨满吴天，不犯竿丝一钓船。
寂寞要贪香饵味，江湖浮动几蓑烟。
西岩夏日
林逋（宋代）

蕙帐萧闲掩弊庐，子真岩石坐来初。
为惊野鸟巢间乳，懒过邻僧竹里居。
新溜迸凉侵静语，晚云浮润上残书。
何烦彊捉白团扇，一柄青松自有余。
庚辰春杪别圜中诸友
卢上铭（明代）

半载圜扉侍绛帏，离情相对更歔欷。三闾去国难为念，五柳归田暂息机。

蕉下未醒谁梦鹿，枕中赢得自轻肥。却怜放逐恩如海，犹幸君王赐铁衣。
舟行
吴承恩（明代）

白鹭群翻隔浦风，斜阳遥映树重重。
前村一片云将雨，闲倚船窗看挂龙。
河鲤登龙门
佚名（唐代）

年久还求变，今来有所从。得名当是鲤，无点可成龙。

备历艰难遍，因期造化容。泥沙宁不阻，钓饵莫相逢。

击浪因成势，纤鳞莫继踪。若令摇尾去，雨露此时浓。
次韵单君范行李中诸诗前数章自道后二章为单
陈著（宋代）

山林气骨本来癯，客气乘时敢阚虚。
韩愈无医惟赠遣，宗元何病岂工忆。
不烦天女梵花散，自有乡人傩茢除。
到底群邪须一正，请师孔祷莫踌躇。
二峰
吴全节（元代）

坛高青石古，峰小白云多。乐奏仙君喜，茶香使客过。

神丹藏蕊笈，清露滴松萝。路接金鳌背，回軿发浩歌。
行窝吟
释文珦（宋代）

了无一事可相拘，布袜青鞋信所如。
乱石荒苔樵子径，竹篱茅舍隐人居。
山林真乐须还我，朝市闲名不问渠。
颇谓行窝安乐法，远胜叔夜养生书。
己未立春留杨伯子
周必大（宋代）

莫讶衰翁笑口开，故人风度继欧梅。堕筛雪阵鱼丽远，蹋迹诗仙凤沼来。

酒似茅柴居膈上，句如桂子落天台。新年春日相追逐，谁谓天公厌两回。
荐福寺
严粲（宋代）

石径秋痕苔藓深，谁将清气润脩林。戴公堤上古时月，几度凉宵照苦吟。
答徐守 其二
洪适（宋代）

不教丝竹沸层台，促席飞谈怀抱开。夜半梦回聊趁韵，愧无好语答琼瑰。
和汉东先生韵六首
张埴（宋代）

凌明放龙去饮泉，何事此牧不在天。
山中锄芝亦不恶，未入一班输群仙。
藏云寺有海棠一树在僧舍后竹篱荆棘之间余因
吴芾（宋代）

海棠一树竹篱根，密掩深藏若避人。
移向亭前端有意，要令山下尽知春。
郊庙歌辞。太清宫乐章。真和
佚名（唐代）

玉磬含香，金炉既馥。风驭泠泠，云坛肃肃。

杳归大象，霈流嘉福。俾宁万邦，无思不服。
代弥坚就赵府作会致语口号
史浩（宋代）

潭潭大府坐真王，中有神仙聚画堂。玉润曾闻韵琴瑟，冰清初喜见鸾凰。

扶舆和气笙歌沸，馥郁春风锦绣光。他日诸孙成宅相，颔头休羡郭汾阳。
赠侄孙行深
王庭圭（宋代）

头陀未具山僧像，只欠钵囊挑锡杖。我今自是在家僧，汝好将钱买和尚。
雨宿武城追和先温州夜宿武城二首 其一
文徵明（明代）

长河风雨送，尽日傍沧洲。白浪滩都没，青枫叶乱流。

百忧双短鬓，千里一孤舟。日暮墟烟合，荒寒满舵楼。
拟回文四首 其三
萧贡（金朝）

风幌半萦香篆细，碧窗斜影月笼纱。红灯夜对愁魂梦，老尽春庭满树花。
离武阳寨
彭汝砺（宋代）

山谷多时雨，乾坤昨夜晴。经年淹坏舍，破晓出边城。

青女吹风急，常娥伴月明。人间春到久，寂寞壮心惊。
次古堂岁寒杂书韵
翁森（宋代）

清新如修竹，月露洗琅玕。
爱之不能舍，一月三四看。
伊人伟识量，文字馀波澜。
出处早见几，在汉申屠蟠。
风雨江村暮，门掩清灯寒。
所抱寸心在，千载重不刊。
满前炽子孙，已足遗以安。
会当骖白鹿，华顶炼还丹。
岳武穆精忠庙
白珽（元代）

国势已如此，孤忠天地知。
死生同父子，奸宄系安危。
偃月无封桧，栖霞有谥碑。
中原遗老在，岁岁梦王师。
题王氏三芗图
岑安卿（元代）

春风桃李花，秋雨梧桐树。人心自悲喜，草木那知故。

三香各根柢，气色偶一类。凄凉冰雪魂，夐绝霜月趣。

人惟知其然，遂有兄弟喻。花岂识友于，人自生好恶。

吾闻登徒子，好色耽伛偻。又闻海上翁，逐臭慕腥腐。

世人溺嗜好，颠倒死不悟。君今眷兹香，志意实清苦。

流芳当无穷，万古复万古。
杂感
黄景仁（清代）

仙佛茫茫两未成，只知独夜不平鸣。
风蓬飘尽悲歌气，泥絮沾来薄幸名。
十有九人堪白眼，百无一用是书生。
莫因诗卷愁成谶，春鸟秋虫自作声。
岁暮旅思
释文珦（宋代）

岐路不可极，岁月亦易遒。
朔风振寒威，行子无衾裯。
厥生良可振，半世空悠悠。
知音尽沦没，明月难暗投。
亲朋复遐阻，日夕生离忧。
答妇兄林公遇四首
刘克庄（宋代）

自笑如穷鬼，相从不记年。
每烦诗饯送，不止办车船。
春中喜王九相寻
孟浩然（唐代）

二月湖水清，家家春鸟鸣。
林花扫更落，径草踏还生。
酒伴来相命，开尊共解酲。
当杯已入手，歌妓莫停声。
访嵩阳道士不遇
孟郊（唐代）

先生五兵游，文焰藏金鼎。日下鹤过时，人间空落影。

常言一粒药，不堕生死境。何当列御寇，去问仙人请。
挽吉水李处士　分水梁丞德固之父
邓林（宋代）

令子名成日，高堂禄养时。俄生风木感，忍诵蓼莪诗。

浮世真如梦，青山夙有期。烟霞俱失色，猿鹤共含悲。

薤露声酸楚，藜云路险巇。游魂招不返，远讣报何迟。

耆旧中洲彦，碑铭太史辞。言言皆德范，留与后人思。
句 其二
刘克庄（宋代）

更高千万丈，还我上头行。
建溪十咏 其二 北苑焙
杨亿（宋代）

灵芽呈雀舌，北苑雨前春。入贡先诸夏，分甘及近臣。

越瓯犹借渌，蒙顶敢争新。鸿渐茶经在，区区不遇真。
北壑瀛洲亭
徐经孙（宋代）

山中有水水中洲，欲访蓬瀛此处求。孤屿插天如搢笏，危亭临处似飞楼。

并崖香草仙馀药，隔岸人家风引舟。个里藏脩功行满，弘文学馆快情游。
城峡江新县口占
陈洪谟（明代）

地远山深忆昔年，潢池赤子亦堪怜。圣明洞彻贻谋远，父老欢欣向化便。

江面萦回双涧引，天边拱揖数峰连。微臣体国思经野，此议元成岳牧前。
夏日七首 其七
张耒（宋代）

女几山前官舍清，绕堂鸣涧夜泠泠。尘埃别后何由见，檐雨三更起坐听。
贺新郎·岭蜀天涯路
李曾伯（宋代）

岭蜀天涯路。忆前年、担簦西上，旌麾南去。谁谓潇湘还解后，重旌灯前笑语。挺乔木、森森犹故。梅外柳边官事了，记牢之、曾著元戎府。聊访问，旧游处。酒边不用伤南浦。为鄇亭、百年门户，正烦宗主。见说君王方旰食，借箸哺应为吐。这官职、二郎须做。若见时贤询小阮，愿早携、襏襫耕春雨。嗟矍铄，恐迟暮。
咏华烈妇
王泰偕（清代）

苍天忽梦梦，平陆沈江湖。澎湃决横流，颓波日下趋。

砥柱出巾帼，只手纲常扶。不问诗书义，一死心始娱。

不觎后世名，但宝千金躯。寒泉清且冽，千古银瓶俱。

吁嗟龌龊辈，媕婀求荣誉。平时习容悦，临难多踌躇。

如此号须眉，不愧须眉乎。何意巾帼中，浩气敌钺鈇。

凛凛雪霜严，贼悍乃成懦。威武不能屈，女中大丈夫。
外侄李光祖往见尚垂髫今观寄嗣直小诗已可爱因次韵
黄叔达（宋代）

昔别长安未裹头，如今诗句可消愁。外家未觉风流远，他日相期到益州。
偈二首 其一
释居慧（宋代）

钟馗醉里唱凉州，小妹门前祇点头。巡海夜叉相见后，大家拍手上高楼。
重九龙岩登高
吴鸿恩（清代）

才报兰秋又菊秋，重阳重到藿川游。亭高风急鸣蝉翼，岩古云川傍马头。

祭野弥增霜露感，催租漫作稻粱谋。故乡山好难为别，人去还因桂树留。
吊厓二首 其一
李以龙（明代）

澶渊未了百年计，锁钥空教虏使疑。和议已成宋故事，出师无复汉威仪。

云深落月金牌愤，江驻信潮铁锁悲。留得乾坤正气在，长风吹雨洗残碑。
鹧鸪天
赵令（宋代）

赠之

可是相逢意便深。为郎巧笑不须金。门前一尺春风髻，窗内三更夜雨衾。

情渺渺，信沈沈。青鸾无路寄芳音。山城钟鼓愁难听，不解襄王梦里寻。
访吴元鼎如村五首
韩元吉（宋代）

我住城南君在西，柴门草长与人齐。
不妨共踏溪津路，日日云山入杖藜。
和李秀才郊墅早春吟兴十韵
韦庄（唐代）

暖律变寒光，东君景渐长。我悲游海峤，君说住柴桑。

雪色随高岳，冰声陷古塘。草根微吐翠，梅朵半含霜。

酒市多逋客，渔家足夜航。匡庐云傍屋，彭蠡浪冲床。

绿摆杨枝嫩，红挑菜甲香。凤凰城已尽，鹦鹉赋应狂。

伫见龙辞沼，宁忧雁失行。不应双剑气，长在斗牛傍。
蝶恋花 其一 杏花
曹溶（明代）

深巷卖花将客唤。候逼清明，记取韶光半。玉勒城南芳草岸，少年情味天难管。

斜倚一枝娇盼远。沽酒他家，细雨空零乱。泪湿粉涡红尚浅，有人楼上和春倦。
过钓台
姜特立（宋代）

两山夹青苍，月照江茫茫。
一杯酌老妇，孤兴发沧浪。
贤哉羊裘公，不肯仕汉光。
冥鸿已高翔，弋者应相忘。
自邑中归田作 其二
孙枝蔚（明代）

驱车当得路，凿井当得泉。我本东皋氓，适野便悠然。

小心事农父，农父谓我贤。授以耘耔法，要言皆可传。

节序荷相存，乾糇未有愆。始知诗书外，礼法不相悬。

此中无羞辱，聊用乐天年。奈何催租吏，箕踞柴门前。

野人苦低头，不如对简编。箪瓢与陋巷，昔不有颜渊。
诸葛武侯
方一夔（宋代）

我从古人中，不数管晏辈。纷纷后春秋，仅有孔明在。

伊人层壑冰，表里绝疵颣。文章派莘岩，气节凌梁岱。

未把渭上麾，甘抱隆中耒。维时太清暗，芒炎亘彗孛。

老瞒鬼蜮雄，阔步无留碍。区区蜂与蚁，应手铁山碎。

陆城胄天潢，穷乏卓锥块。垂白气不衰，逝肯一寸退。

孔明托末契，一起镇横溃。煌煌复雠义，掀揭人心晦。

风云两飞扬，眼底无强对。取分孙曹间，只手探怀内。

自堪托六尺，不啻才十倍。暮年五丈师，此举不俟再。

中坚拥貔貅，势若决潴汇。半道失良图，天理意茫昧。

彼哉髡钳儿，见雪空狂吠。是非付陈编，清泉奉芳酹。

何时起九京，六合需一溉。朗咏出师篇，千载照肝肺。
假道南康长道语今夕中秋正故岁聚并喜乐时也遂留以夜饮饮半和所示诗
韦骧（宋代）

月华乘颢气，人竞此宵明。旧会嗟经岁，修途为辍程。

凉飘襟袖爽，秋入管弦清。莫诮红裙饮，新诗亦间成。
送岭南崔侍御
元稹（唐代）

我是北人长北望，每嗟南雁更南飞。君今又作岭南别，

南雁北南君未南。洞主参承惊豸角，岛夷安集慕霜威。

黄家贼用镩刀利，白水郎行旱地稀。蜃吐朝光楼隐隐，

鳌吹细浪雨霏霏。毒龙蜕骨轰雷鼓，野象埋牙劚石矶。

火布垢尘须火浣，木绵温软当绵衣。桄榔面碜槟榔涩，

海气常昏海日微。蛟老变为妖妇女，舶来多卖假珠玑。

此中无限相忧事，请为殷勤事事依。
自题锦霞阁
包兰瑛（清代）

落落幽人志，云霞自卷舒。敢云真福地，到此即仙居。

商定名山业，珍藏异代书。玉台今韵事，惭愧女相如。
偈颂一百五十首 其九
释心月（宋代）

与么则易，不与么则难。不与么则易，与么则难。金乌飞上玉栏干，眨上眉毛子细看。
冬日作
释智圆（宋代）

冻撮闲庭土皆裂，风号门外人来绝。
可怜万事不干身，凭栏且看千峰雪。
宿书僧院
李洞（唐代）

夜水笔前澄，时推外学能。书成百个字，庭转几遭灯。

寄墨大坛吏，分笺蜀国僧。为题江寺塔，牌挂入云层。
载酒访王敬仲昆季登楼赋诗得见字
卢挚（元代）

城南有幽人，旬浃不获见。驾言写我忧，况怀青云彦。

寒潭照林写，高楼俯郊甸。偶持一觞酒，相与言笑宴。

农亩方委积，庭柯谢纷绚。空山岁年晚，聊以观物变。

此日足可惜，携手尽馀眷。
题山居十绝·一线天
胡仲弓（宋代）

许大乾坤满世间，管窥蠡测已为难。
谁将一线通天窍，输与高人着眼看。
襄城子路问津处
邓云霄（明代）

驿路喧喧车马尘，尘中还忆耦耕人。清溪一线寒流浅，行客毋劳更问津。
次韵李次仲赴巨山张舍人招赠之什
苏籀（宋代）

君无吟秋草，萤飞而露湿。
曼倩古豪英，羡门深抆拭。
五难背生路，九钥探金碧。
乌龙因师指，龟峰森郡戟。
张罗候凫影，过客纷如织。
子房河上翁，挥犀高讌席。
嘘呵枣如瓜，肉眼殊未识。
西母掬露醒，东王浆霞赤。
至哉高尚公，著书不靳惜。
髻珠曩许学，玉版援金笔。
仙阶三洗髓，短生几两屐。
岧嶤法身像，褒博乌纱帻。
焚沃觊有遭，稽首悲涕泣。
妙诀付神水，悃诚如皎日。
升降摩顶踵，抽添而损益。
劳生息奔迫，颓龄飞鸟急。
希求九阳聚，何惮一千夕。
近期赤水中，先睹玄珠得。
谢人寄砚
朱翌（宋代）

老矣捐书卧看屋，尚记姓名供简牍。
仓皇去越著南冠，头已如蓬口生醭。
无因可结孔方交，有药唯医管城秃。
新凉稍与灯火亲，学字颇惭蛇蚓曲。
罗纹重厚使守舍，铜雀不真非所畜。
敢遣良工开岩，要使珍材过天目。
君家旧物多锦藉，声若锵金眼鸜鹆。
前者一见首重稽，回视他山真碌碌。
公今遣一从我游，谨当配以蟾蜍玉。
和孙邦求 其三
李正民（宋代）

投老侵寻两鬓斑，十年情绪几悲欢。深倾玉醑何辞醉，养就金丹不畏寒。

鹤驭且芸昆阆草，鸾台曾著鵔鸃冠。少时豪气消磨尽，赖有诗情偶未阑。
木芙蓉
黄庚（元代）

芙蓉一带绕池塘，万绿丛中簇艳妆。
错认园林春富贵，不知叶底有风霜。
画堂春（风中荷花）
沈瀛（宋代）

荷花含笑调薰风。两情著意尤浓。水精栏槛四玲珑。照见妆容。

浓里偷开盏面，晓来暗坼香风。不知何事苦匆匆。飘落残红。
湖村晚兴
葛天民（宋代）

残霞伴孤鹜，远烧杂斜晖。
秋向诗中出，人从画里归。
柳塘双桨急，茅舍一灯微。
小艇穿篱入，蒲蓬正拥扉。
浣溪纱 其五 丁酉上巳流行性感冒盛行
吴湖帆（清代）

云自行兮水自流。三分春色二分愁。阴晴天也绉眉头。

上巳空分修稧约，清明孤负扫花游。恹恹多病怎生休。
次丘公韵题周璘秀才书屋
费宏（明代）

林泉乐事属专门，殷屋涛声午枕喧。身似虚舟宁有患，事如春梦了无痕。

池随晴雨频消长，山与云烟自吐吞。已结渔樵成逸侣，石床频坐亦微温。
次韵王觌正言喜雪
苏轼（宋代）

圣人与天通，有诏宽狱市。
好语夜喧街，湿云朝覆砌。
纷然退朝后，色映宫槐媚。
欲夸剪刻工，故上朱蓝袂。
我方执笔待，未敢书上瑞。
君犹伏阁争，高论亦少慰。
霏霏止还作，盎盎风与气。
神龙久潜伏，一怒势必倍。
行当见三白，拜舞欢万岁。
归来饮君家，酣咏追既醉。
炙灯
白玉蟾（宋代）

观里多时道士憎，只知贪酒百无能。
黄昏钟了无人迹，借得邻房一盏灯。
仆归自武林蒙舒元相徐美祖诸君皆惠诗乍归老倦未苏姑以二诗为报聊 其二
周紫芝（宋代）

相国风流元有种，徐卿裙屐固应稀。青衫好着君犹未，黄发无多我合归。

清梦晓听湖上雨，暮年犹借水边扉。南来未是安巢鸟，拟趁西风著处飞。
拟古十九首 其九
朱晞颜（宋代）

庭前有奇树，势欲排云齐。西风正激烈，枝叶沉沙泥。

芳馨清可掬，远思成徒为。翻怜百鸟巢，悲鸣怨高栖。
建炎己酉十二月五日避乱鸽湖山十绝句 其八
王庭圭（宋代）

破腊山桃已盛开，飞花无数点青苔。莫教流出前溪去，引得鱼舟入洞来。
天晴诗
湛方生（魏晋）

屏翳寝神辔，飞廉收灵扇。青天莹如镜，凝津平如研。

落帆修江渚，悠悠极长眄。清气朗山壑，千里遥相见。
北第会陈龙图
韩琦（宋代）

重喜延松奉宴游，只期轩从少迟留。花移上阙看争发，酒熟宜城可旋篘。

正好一杯同拨闷，信应千古足销愁。人生不是无交旧，难得相知到白头。
辛丑岁暮三首
戴复古（宋代）

意气久凋落，形模老可憎。
能扶双病脚，赖有一枯藤。
世味淡如水，吾心达似僧。
明朝今日事，一任运腾腾。
春雨呈主文
梅尧臣（宋代）

蛟龙上汉鱼潜动，梁栋生云燕未知。
风点稍闻寒瓦急，玉条初向画檐垂。
何郎夜听应逢句，谢朓朝观必有诗。
老大莫将文字困，为公牵强不胜疲。
步蟾宫·长庚星驭重来日
仲殊（宋代）

长庚星驭重来日，结灵秀、东阳清骨。过中秋，两夜水犹圆，五福降、先宫第一。鹤书新自金门出。乍受得、王宫缨绂。更登仙。箓上与长年，倩东斗、真人按笔。
杂咏
何准道（明代）

伏波铜柱草离离，控扼南交事已违。廉吏不劳珠自返，逐臣无计雁同归。

峰开一镜云间出，日落灵钟海上飞。遥忆画山烟雨后，千林苍翠点轻衣。
怀仙歌赐周玄初（永乐四年九月十九日。见周
朱高煦（明代）

我怀蓬岛之仙人，骖驾朱凤骑紫麟。
瑶池清宴接谈笑，误落尘寰经几春。
青童昨夜传书至，中有琅函洞章字。
洞口桃花似旧时，门外孤松发新翠。
椷书欲报碧云远，薜叶女萝若在眼。
方平倘会蔡经家，为报扶桑水清浅。
闲居
吴文培（清代）

闲居观物化，春禽逞新语。开轩绿阴稠，欣此夜来雨。

清晨涉前溪，嘉卉满芳圃。临池羡鱼游，傍檐看燕乳。

物各适其天，吾何局兹宇。春风沂水中，悠然得吾与。
新秋病起有感
姚玉芝（清代）

辜负新秋到，浑忘溽暑阑。金风欺幔窄，玉露怯衣单。

薄病拈红豆，微凉摘素纨。比来眠不稳，倍觉夜吟寒。

新月初生处，银河淡碧空。梁间巢客燕，塞上念征鸿。

细草千丛碧，秋花一捻红。夜来凉似水，不敢坐庭中。
金刚随机无尽颂·福智无比分第二十四
释印肃（宋代）

世界须弥主，法身遍寰宇。
拄地复撑天，切忌知人举。
重游玉屏山三著　并引 其二
黄光宗（明代）

磴道嵯峨访旧踪，石门深处薜萝封。相逢道侣皆非昔，廿载空怜逐转蓬。
紫君林
喻良能（宋代）

此君仍佩紫，直节自来孤。
欲倩文夫子，招邀入画图。
写竹 其三
王绂（明代）

凤凰池上影苍苍，退直归来月到床。见说立秋才两日，不知风露已生凉。
戴明府 其三
潘榛（明代）

溟涨滹沱水，孤亭势欲倾。万夫防蚁穴，百雉没山城。

牛马浑无辨，舟航不敢行。波涛烟雾里，疑是近蓬瀛。
次韵谢外舅病不能拜复官夏雨眠起之什
黄庭坚（宋代）

丈人养痾卧，此道取众弃。
强饭尚可饱，力田苦常匮。
欲从群儿嬉，出语不妩媚。
轩窗坐风凉，编简勘遗坠。
自安井无禽，未叹旅焚次。
夏暑极阳功，时霖作阴事。
呼儿疏孳畦，植杖按瓜地。
南山云气佳，北极冕旒邃。
自欣须发白，得见衣裳治。
山林收枯槁，草木洗憔悴。
舐痔以车来，探珠遭龙睡。
腹便时蒙嘲，身退得自恣。
伊优无下僚，肮脏谢高位。
谁能领斯会，好在漆园吏。
谢姚省吾博士招饮次韵
林弼（明代）

风雨西斋酒一瓢，白驹有客此逍遥。清诗汉殿盘承露，雄辨吴江弩射潮。

花下晚衙曾未散，芹边春酌若为招。醉中忽作故园梦，落日闻歌谷口樵。
万安道中
彭汝砺（宋代）

上下鸡笼牛口滩，滩头濯濯雨声寒。气蒸晓日云无间，波漾春声雪未乾。

落絮并花浮远水，飞鸥随鹭落惊湍。扁舟稳泛沧浪远，珍重严陵一钓竿。
穆陵大礼图
艾性夫（元代）

丹青百丈鹅溪绢，缥轴南郊大礼图。
官隶威仪犹是汉，山河风景已非吴。
秋阴汾水年年雁，月黑连昌夜夜狐。
辇路莫惊荒草暗，鮧膏灯灭出金凫。
南山留题和吕元锡韵
某府判（宋代）

词源浩渺浙江潮，倒泻银河落九霄。
贝阙珠宫春不老，蓬莱瀛海路非遥。
多君访古曾携手，愧我劳生漫折腰。
拟欲诛茅成小隐，山云不薄幸相招。
暮春三首·其一
朱淑真（宋代）

才过清明春意残，落花飞絮便相关。
衔泥燕子时来去，酿蜜蜂相自往还。
风静窗前榆叶闹，雨馀墙角藓苔斑。
绿槐高柳浓阴合，深院人眠白昼闲。
首尾吟 其五十
邵雍（宋代）

尧夫非是爱吟诗，诗是尧夫觉老时。不动已求如孟子，无言又欲学宣尼。

能知同道道亦得，始信先天天弗违。六十三年无事客，尧夫非是爱吟诗。
出山至中涂寄永安禅师
释惟晤（宋代）

松行未尽却回头，寒雨霶沱已渐收。望海阁边云缭绕，行春桥下水奔流。

山庵骤别高谭远，城寺将归满面羞。须效著书同护法，悠悠人事漫拘囚。
晓寄芙蓉俓二首
杨万里（宋代）

芙蓉佳处不胜佳，花不中藏秪外斜。
恰似曲江闻喜宴，绿衣半醉戴宫花。
次韵黄侍郎沧江海棠六绝
魏了翁（宋代）

为怜一片晓云红，未放千丝暮雨浓。
调燮阴阳贤岳牧，满川花意得舂容。
摸鱼儿·雁丘词
元好问（金朝）

乙丑岁赴试并州，道逢捕雁者云：“今旦获一雁，杀之矣。其脱网者悲鸣不能去，竟自投于地而死。”予因买得之，葬之汾水之上，垒石为识，号曰“雁丘”。同行者多为赋诗，予亦有《雁丘词》。旧所作无宫商，今改定之。

问世间，情是何物，直教生死相许？天南地北双飞客，老翅几回寒暑。欢乐趣，离别苦，就中更有痴儿女。君应有语：渺万里层云，千山暮雪，只影向谁去？
横汾路，寂寞当年箫鼓，荒烟依旧平楚。招魂楚些何嗟及，山鬼暗啼风雨。天也妒，未信与，莺儿燕子俱黄土。千秋万古，为留待骚人，狂歌痛饮，来访雁丘处。
冯永之号冰壶工水墨丹青
吴龙翰（宋代）

半生江海冰壶翁，担风荷雨七尺筇。
烂嚼扶桑紫金椹，玉楼光彻十二重。
饱吃孤山白玉花，一凿九窍开玲珑。
能鉟明月铸双眼，故能搜异窥神功。
能穿星斗挂胸次，故能神游八极之鸿蒙。
手撼烟云出砚石，酒酣奋笔驱雷风。
回山转海有力量，顷刻鹅溪幻出白练之寒江，
碧玉之奇峰。潇湘洞庭忽在眼，
冷落烟竹苍梧空。碧天万里渺无际，
但见隐隐归飞鸿。江门过雨凉如许，
木落潇潇秋满浦。月明何处起渔歌，
小艇人归急摇橹。鸥沙漠漠洲渚昏，
无数寒鸦栖古渡。景物变态虽无穷，
笔端有口一一吐。研丹吮粉尤精奇，
且与王爵争毫厘。宁肯没骨媚时好，
逸气往往追徐熙。一点春风几花卉，
化工权柄君所私。献之牸牛韩干马，
滕王蛱蝶僧繇鱼。下笔众妙各俱足，
开卷错落中珠玑。顾家层楼连天起，
俗士那敢窥藩篱。呕心抽思何自苦，
乃使肌骨化作枯松枝。君不见梅边有狂客，
风饕雪虐宁忍饥。吟躯未老貌先老，
不觉两鬓纷如丝。
钟馗观鬼閗蟆图
黄载（宋代）

谁推酆都扃，逸此魔十二。
相群斗蟆供戏剧，绡墨何从拂其迹。
两雄斗於前，四鬼相视欣欣然。
小蟆对睨摊双膝，筠笼一蟆跳欲出。
前者差壮一力肩，后者引索擎於拳。
髯翁磬折目胜负，突眼老妪探头觑。
就中黄叟如蹲鸱，破帽长袍吾老馗。
只眼直下看不匝，诸鬼乐与吾翁狎。
四丁与蟆之魁，疾驰不能压欲颓。
蟆肥于豚怒於虎，张颐缩项夸相雇。
昔时唐宋失天经，妖蟆曾搳天眼精。
今魔视蟆细於螘，魔若跳梁那句指。
群阴胶凝互掀翻，六鳌顶戴愁颠连。
但能伐魔既厥类，芟夷妖蟆谈笑耳。
僇妖之事馗所司，何独反与为儿戏。
不惟失职纵奸宄，鬼祸如蟆将及尔。
参军参军其然乎，或者好事丹青图。
谅应馗笑玉川子，诛蟆未诛骨先苦。
风悲雨凄天地愁，蟆鬼正是相雄秋。
仅余一目不可搳，我曷不可相娱说。
会闻隔帘歌斗{上圭下黾}，山鬼性命红牙。
寒食后一日赵国兴携具拉游清风峡登一览亭分韵赋诗以尘埃已逐双溪去为韵得已字
陈文蔚（宋代）

家家趁寒食，看花雒城里。孰知我辈人，屐去登山齿。

千峰据其我，一览无馀美。小溪山下来，青烟林末起。

俯瞰阛阓居，总在尘埃底。洒樽遽移下，诗兴良未已。

因念读书人，故事为重纪。
晚到哈尔海图
文孚（清代）

策马炖煌外，高寒雨乍收。烟原沈去鸟，风谷撼归牛。

野旷征衣薄，天低画角愁。平峦堪放眼，万里大河流。
奉酬韦深道见寄诗
周紫芝（宋代）

盖世功名岂不佳，韦郎心事本烟霞。秋风自老千章木，春雨谁烟一部蛙。

夜鹤政愁云出岫，鲈鱼会遣客思家。从君细意论幽恨，准拟应须到落花。
送人宰浦城
林宽（唐代）

东南犹阻寇，梨岭更谁登。作宰应无俸，归船必有僧。

滩平眠獭石，烧断饮猿藤。岁尽校殊最，方当见异能。
从军行
卢锻（明代）

羌笛横吹塞下秋，骁骑铁马满边头。丈夫报国应如此，不扫蓬婆誓不休。
暑夕
洪咨夔（宋代）

楼高收晚照，野迥送宵阴。
鹭下汀沙静，萤行岸竹深。
撄宁如顺气，缘督正平心。
转物天机妙，昭文不在琴。
夜坐
朱颖（清代）

一雨乍收暑，虚堂坐晚凉。萤光穿竹径，花气扑藤床。

卖老抛书课，扶衰藉药囊。平生爱秋夜，不惜数更长。
山中道者
苏拯（唐代）

筇杖六尺许，坐石流泉所。举头看古松，似对仙鹤语。

是时天气清，四迥无尘侣。顾我笑相迎，知有丹砂异。
留题雉山
尚用之（宋代）

座下闻经本至诚，改头易面悟前身。
信知大道无人事，一念真如雉化人。
次韵正纪见寄
郭印（宋代）

栖栖奔走不知春，日月无停疾转轮。
尘土强颜成俗吏，林泉放转属高人。
书题缱绻情何切，诗律雄遒语不陈。
引起归心千万绪，向来梦寐几翻新。
行路难 其二
凌树屏（清代）

有手但荷锄，有口但饮酒。荷锄无贤愚，饮酒忘是否。

人心变幻夫何穷，饥仇饱恩如追风，老子畏避走胡中，刘翁强解事，下视人间世。

薄天帖帖彼为谁，玉龙十二鞭不逝。吁嗟乎，天帝之尊犹尔为，群生闷闷何所之。
深秋与徐渔庄登玉屏晚眺
陈广宁（清代）

两人合著画屏里，身似寒松心似水。穿松涉水吟未已，落日平芜澹千里。

萧萧枫叶飘丹黄，林下人家打稻忙。遥指炊烟风袅处，矮脚鸡肥白酒香。

猗嗟山村人兮乐莫乐，何不与子买庐落。
咏紫荆花
舒岳祥（宋代）

自古惟闻棠棣咏，后人多感紫荆回。
固知天理随机触，亦本诗人起兴来。
枯条谁缀桃花米，嫩蕊初挼撒酒媒。
野老门前栽一树，才开桐角此花开。
水调歌头·客问矩山老
徐经孙（宋代）

客问矩山老，何事得优游。追数平生出处，为客赋歌头。三十五时侥幸，四十三年仕宦，七十□归休。顶踵皆君赐，天地德难酬。

书数册，棋两局，酒三瓯。此是日中受用，谁劣又谁优。寒则拥炉曝背，暖则寻花问柳，乘舆狎沙鸥。知足又知止，客亦许之不。
北院
白居易（唐代）

北院人稀到，东窗事最偏。竹烟行灶上，石壁卧房前。

性拙身多暇，心慵事少缘。还如病居士，唯置一床眠。
句
赵期（宋代）

早向江南征义旅，星驰千里自嫌迟。
置酒与五客饯行因成一绝
吴芾（宋代）

送尽行人我独留，老夫无计解离忧。
劝君今夜休辞醉，明日江山总是愁。
蟪蛄歌
佚名（先秦）

违山十里。
蟪蛄之声。
犹尚在耳。
和赵宫管看梅三首
苏泂（宋代）

除却梅花不可无，梅花之外更何须。
花中儿女纷纷是，唯有梅花是丈夫。
咏华林书院
高绅（宋代）

元秀峰前累世居，圣朝旌表振门闾。
四方来客多登弟，一邑为儒喜读书。
诗阁夜闻吟木狖，水亭晴见戏荷鱼。
石娇华表溪山里，晚景寒烟尽不如。
北塘春雨
韩琦（宋代）

叶叶轻云帐薄罗，坐看膏泽洒庭柯。风前芳杏红香减，烟外垂杨绿意多。

声落檐牙飞短瀑，点匀池面起圆波。晴来西北凭栏望，拂黛遥峰濯万螺。
送张牧之赴南昌辟
孙觌（宋代）

青衫触熟并西州，没马黄尘接地流。庾亮南楼应有待，薛宣东阁可能留。

官闲端为三升恋，兴尽还从五斗休。绘出金盘堆白雪，秋江一叶认归舟。
摊破浣溪沙 郊行
冯鼎位（宋代）

迟日青骢缓辔行，轻寒轻暖弄春晴。细草平沙花夹道，有啼莺。

嫩绿翻风烟样软，小溪过雨镜般明。归近黄昏新月起，晚霞生。
卦名寄芸叟
孔平仲（宋代）

小丰犹可喜，况此大有年。流庸已归妹，狱讼久萧然。

明圣临六已，吁俞萃群贤。乾坤协气满，井邑欢声连。

张公性谦静，玉节镇湘壖。茇舍富暇豫，铃斋恒昼眠。

万家人喜悦，邻壤蒙安全。譬如泰山云，益此涸辙泉。

我鄙无所解，昔随公得仙。超升已连帅，羁旅今华颠。

属郡损末理，邮筒贲新篇。坎坎我鼓腹，咸韶愧朱弦。

暌乖每自念，姤遇两何缘。野色小过雨，秋声渐号蝉。

园林凄剥落，楼观蔚腾骞。曳履烟景外，支颐岚翠前。

尝闻东晋士，多闻远师禅。盛世非否塞，微生自屯邅。

庐岳决遁去，老夫无妄言。迹同人间世，心鍊鼎中铅。

流俗若飞蛊，困途多堕鸢。相需缑岭上，一比洪崖肩。
题净眼师房
王昌龄（唐代）

白鸽飞时日欲斜，禅房寂历饮香茶。
倾人城，倾人国，斩新剃头青且黑。
玉如意，金澡瓶，朱唇皓齿能诵经。
吴音唤字更分明。
日暮钟声相送出，袈裟挂着箔帘钉。
夜月 其二
李纲（宋代）

广寒宫殿碧霄傍，散下霏霏风露香。斟酌姮娥怜我老，故窥书幌照人床。
宁海接待
释师范（宋代）

烟波尽处良田阔，岐路穷时活计新。
南北憧憧故多士，不知谁是饱参人。
徐元立出示李父龙角水壁诗邀予继作因成长篇
华镇（宋代）

龙德神变通盈虚，孕育乃与鲦鲿俱。被鳞戴角形非无，飞潜食鲿皆时须。

太上道德体未刳，神物咸萃天王都。坰林苑囿驯驺虞，宫中高阁鸣鹓雏。

玄龟负卦洛水隅，戴因之兽游广途。此时应龙如鸥凫，翔泳宫沼何舒于。

庖牺正位膺乾符，是出德水呈神图。彝伦九叙时纷敷，苍白纪官各有呼。

皇风绵邈虽已徂，下至虞舜成帝谟。豢御世守职未渝，节时饮食如哺乌。

玄冥失职水正芜，物乃坻伏潜天区。耳目接识非朝晡，疑无惊有无智愚。

叶公好尚俄有孚，真物来止还惊吁。遗鳞脱角时可俘，世俗往往疑见诬。

淮上乃有桑门徒，曾见得之青草湖。绀鳞两叶角一跗，坳洼犹见藏泥涂。

坚质温润如荆瑜，冷光凌乱侵琨珸。我疑仙客催盘盂，乘兴击破鸳鸯壶。

又似石尉矜豪粗，醉中敲折青珊瑚。此物殊观惟可娱，得名非似齐人竽。

但恨不见真形躯，冥飞杳渺何能拘。昔人市骨求骏驹，毋在文驷交驰驱。

灵德况与魑魅殊，沈潜非为禹鼎模。乔岑十叠穷崎岖，鲸波万里不可逾。

骧腾此地聊踟蹰，有时亦肯游潢污。悠悠自非真丈夫，无能驾驭登云衢。

时注甘雨苏焦枯，六月不用商人雩。陂杖一掷生头颅，壁梭亦与风雷趋。

洛浦鸣琴致绡姝，洞庭吹玉来寸珠。岂如螮蝀无肌肤，雨馀成象才须臾。

当知鳞角非怪迂，闻语无用空揶揄。
送凤茶与记室燕学士诗
夏竦（宋代）

绿荈圜规异，红滕篆印新。
争先御府贡，初摘建溪春。
腻滑重苍璧，娇黄聚麹尘。
焙痕连井字，凤刻叠龙鳞。
玉座均芳旨，金华宠侍臣。
斋心分一饼，持赠辋川人。
维扬春日再遇孙侍御
杜荀鹤（唐代）

本为荣家不为身，读书谁料转家贫。三年行却千山路，

两地思归一主人。络岸柳丝悬细雨，绣田花朵弄残春。

多情御史应嗟见，未上青云白发新。
敬酬陆山人二首
戴叔伦（唐代）

党议连诛不可闻，直臣高士去纷纷。

当时漏夺无人问，出宰东阳笑杀君。

由来海畔逐樵渔，奉诏因乘使者车。

却掌山中子男印，自看犹是旧潜夫。
喜迁莺（感春）
何梦桂（宋代）

东君别后。见说道花枝，也成消瘦。夜雨帘栊，柳边庭院，烦恼有瘦撋就。犹记旧看承处，梅子枝头如豆。最苦是，向重门人静，月明时候。

知否。人不见，纵有音书，争似重携手。旧日沈腰，如今潘鬓，怎奈许多僝僽。极目万山深处，肠断不堪回首。情寸寸，到如今，只在长亭烟柳。
颂古四十五首 其三十三
释如珙（宋代）

担一片板在肩头，如何得到空王地。睦州古佛多垂慈，要你自家放舍去。
赠峡川僧
胡奎（元代）

山色溪声语未终，朝天又拜紫泥封。薝卜林中洒甘露，犀牛扇低扬清风。

我亦平生爱山野，师今共结东林社。稍待枇杷春雪晴，乘閒来借支郎马。
贽奉使总领大卿
林宗放（宋代）

昔贤两手并擎天，鳌极功成势晏然。
宗庙鼎彝刊祖烈，相门衣钵付家传。
蓝田种玉连连好，沧海遗珠颗颗圆。
六合共知推书锦，云来重为拂青毡。
融州东楼
陈藻（宋代）

灯火无蛮市，江山绕暗城。
渔舟关柝响，野烧日头生。
雨阔知村暝，天高一月行。
夜楼多好景，都不碍阴晴。
思岳禅人求赞
释宗杲（宋代）

两耳卓朔口门窄，两眼皮薄鼻露竅。
一生大本谩澜翻，何曾唱得胡家调。
和孔纯老别邻居钱进之醉寝留题
王之道（宋代）

不敢搘筇问起居，虑烦炰脍破兵厨。
杜门终日无人顾，新竹墙头出万夫。
渔舍感秋
姜特立（宋代）

小筑瞰清流，人閒境更幽。
蒹葭寒带水，蟋蟀静吟秋。
王厚颂二首
黄庭坚（宋代）

八风动摇人不闲，五羖自鬻鬓毛斑。
文章书画当富贵，惟有如今至乐山。
酬杨万壑茂才见寄山川图并诗
谢榛（明代）

画逼辋川工，王维信可同。云微天若远，石断水如空。

裂素写能尽，披图意不穷。相知万里合，相望一书通。

神会江天月，名传海岳风。君才变化里，吾道寂寥中。

猿鹤交年久，渔樵化岁丰。懒时犹蒋诩，圣代岂扬雄。

地胜閒多赋，山灵暗有功。寒暄依古柏，霜露感秋虫。

养拙聊幽事，探奇奈老翁。丹书长在壁，逸兴满蒿蓬。
监试卫通判送桂花一枝得四绝句以谢
王迈（宋代）

郡家结得此花缘，盛事龙头四十年。
书种至今香不断，馨儿俱作广寒仙。
画秋林独步图为崔廷佩题
张宁（明代）

山共人閒水共清，满林松籁助吟声。十年中外红尘骑，何似斜阳策杖行。
自京师泛舟还郡作三首 其一
刘敞（宋代）

秋夜何迢迢，一梦八九觉。孤舟寄风雨，短烛才自照。

冥冥高云过，寂寂山鬼啸。展转谁与欢，漂泊未可料。

昔我自兹迈，春华巧相笑。今我复来此，落叶纷满道。

客行无远近，劳苦略同调。一岁再羁旅，人生岂长少。

良无二顷田，讵得守蓬藋。
秋日闲居
陈德正（清代）

负郭无旧业，依布才数椽。衣食苦不给，藜藿充朝餐。

敝裘行复被，野外气早寒。萧条守环堵，蓬扉昼常关。

人生分有定，随在皆可安。此心既无累，俯仰俱宽然。

闲居玩物化，生意盎目前。适然意有会，兴至遂忘言。

万物性各得，吾心别有天。逍遥人间世，聊用穷岁年。
九日 其二
宋白（宋代）

陶家篱落菊花开，醉拟西风立钓台。一座良交皆不见，数声燕雁戛云来。
灵云岩访蒲景珣不遇以瓜皮题石壁
吕洞宾（唐代）

我自黄粱未熟时，已知灵山有仙奇。
丹池玉露妆朱浦，剑阁寒光烁翠微。
云锁玉楼铺洞雪，琴横鹤膝展江湄。
有人试问君山景，不知君山景是谁。
和者既多花已成实矣复作一首
韩驹（宋代）

人间异物费元功，水与银河一线通。谁掷两杯浮浅绿，忽逢丫髻插残红。

漫誇造物偏江北，疑有遗民聚海东。天子不收祥瑞奏，坐忧芳质朽泥中。
送李光大之海北宪司书吏
丁复（元代）

我闻之徽之黄山秀之聚，三十六峰比如敔。支而散去不可数，周环纡馀蛟凤舞。

瘠之为石天所斧，真宰重惜保其故。仙者不得开洞府，李君乃生貌清古。

殷彝周鼎冰雪贮，而有锦绣之肺腑。丈夫用世当不负，他年抱策上京去。

蓬莱宫深隔烟雾，弱水三万不可度。祭酒先生才见取，慷慨登楼念乡土。

奉檄南归大江浒，古木阴阴覆韦布。御史殷勤再三顾，叩之使言见平素。

小却黄堂掌书簿，溷溷泥涂塞中路，白璧自持终不污。

前年妖蟆月更吐，天下秋风吹桂树。炳豹文章堕群瞽，八月钱唐潮亦怒。

竟无愠色向人前，但道命邪多谬误。行台二十四松厅，众更奇之交爱护。

百鸟啾啾徒下处，一鹗空中肆高举。宪司十道虞有罟，纪纲庶政祛残蠹。

三在炎荒鼎而柱，五羊八桂穷险阻。棋分南北海为部，民黎杂居性豺虎。

俗嗜相残裸负弩，滨水而采名蜑户。一从孟尝去合浦，珠不更还远无贾。

台官择人如善估，以君政似王夷甫。长干置家坐空窭，遣佐绣衣苏病苦。

君今此行人共许，还珠奚翅瞻三语。夷齐有心当弗沮，君其勖诸报明主。

道命之行泽施溥，万钟之赐安厥予。
弋阳道中遇大雪
陆游（宋代）

我行江郊暮犹进，大雪塞空迷远近；壮哉组练从天来，人间有此堂堂阵！少年颇爱军中乐，跌宕不耐微官缚；凭鞍寓目一帐然，思为君王扫河洛。
夜听簌簌窗纸鸣，恰似铁马相磨声；起倾斗酒歌出塞，弹压胸中十万兵。
宿青龙寺故昙上人院
耿湋（唐代）

年深宫院在，闲客自相逢。闭户临寒竹，无人有夜钟。

降龙今已去，巢鹤竟何从。坐见繁星晓，凄凉识旧峰。
从军行 其二
严羽（宋代）

翩翩双白马，结束向幽燕。借问谁家子，邯郸侠少年。

弯弓随汉月，拂剑倚胡天。说与单于道，今秋莫近边。
象川林少参旅顾致谭二守瓶台故人消息
区元晋（明代）

烹鲜手易调商鼎，制锦才堪补舜裳。恰喜薇垣相邂逅，共谈棠泽见声光。

兵馀败垒愁云黑，乱后遗墟宿草长。闻说海防成峻筑，已曾借手障濒方。
河东民为元淑谣
佚名（隋代）

泰州河东，杼柚代舂。元公至止，田畴始理。
和道士陈天隐
谢枋得（宋代）

学道无魔道不成，神人得计是无名。
光风自觉长潇洒，明月何曾有死生。
早悟梅山难养性，何如福地别寻盟。
梅花香里堪联句，莫笑人间石鼎鸣。
满江红（于湖怀古）
张孝祥（宋代）

千古凄凉，兴亡事、但悲陈迹。凝望眼、吴波不动，楚山丛碧。巴滇绿骏追风远，武昌云旆连江赤。笑老奸、遗臭到如今，留空壁。

边书静，烽烟息。通轺传，销锋镝。仰太平天子，坐收长策。蹙踏扬州开帝里，渡江天马龙为匹。看东南、佳气郁葱葱，传千亿。
句
夏宝松（五代）

孤猿叫落中岩月，野客吟残半夜灯。雁飞南浦砧初断，月满西楼酒半醒。

晓来羸驷依前去，目断遥山数点青。
舟中
李兼（唐代）

昔向画图见，今行莽苍间。
天连疑有路，湖阔更无山。
地入番君国，星潜左蠡湾。
江神相行客，未觉畏途艰。
乘兴杖屦山麓值梅始花裴回久之因折数枝置之几侧灯下漫浪成语简诸友一笑云 其三
段成己（金朝）

幽香不许俗人知，才是东风第一枝。误认文君新睡足，读书窗下立移时。
永慕双亲
张天赋（明代）

白首高堂逝不还，寝门长叹五更寒。熊莲抱我终身苦，桑梓留更百岁看。

冻雨每添慈鸟恨，黄金不易綵衣欢。鼻头未了浮生气，一度追思一度酸。
奉和幸安乐公主山庄应制
薛稷（唐代）

主家园囿极新规，帝郊游豫奉天仪。欢宴瑶台镐京集，

赏赐铜山蜀道移。曲阁交映金精板，飞花乱下珊瑚枝。

借问今朝八龙驾，何如昔日望仙池。
新雁过妆楼 雪夜闻雁
顾太清（清代）

静掩重门。春塞重、鸦栖又到黄昏。乱飘琼蕊，堆满瓦陇墙根。

好共梨花争素质，欲同柳絮斗轻魂。舞翩翻。小窗浙沥，乌鹊惊喧。

有人摊书独坐，正炉添活火，茶熟香温。夜冷风凄，东君锁住春痕。

铜壶三传漏永，照孤影、残灯一豆存。更深也，听雁声嘹唳，飞过前轩。
郎官湖
吴处厚（宋代）

郎官湖上郎官游，只教闲客生闲愁。烟波荡漾四五顷，风月凄凉三百秋。
早饮
刘子翚（宋代）

柴椽百枝荫方塘，高梧老柳著两行。
轻烟曳组适寒碧，芙蕖酿出秋风香。
宿酲萦胸殊未快，冲之欲引天潢派。
戏投小饵向深渊，锦鳞忽见空中挂。
篘清脍雪更作豪，坐客狼狈已半逃。
呜呜丛歌犹未彻，兀睡听作蜩蝉号。
挽赵路分善应三首 其二
赵蕃（宋代）

公就专城养，我安陶令庐。几因州府入，得侍笑谈馀。

课诵列童稚，戚休询里闾。高堂朝夕望，宁复象平居。
阿千驿晚眺
吴承禧（清代）

策蹇长途细咏诗，秋风衰草乱人思。斜阳古道间回首，几树红蕉出短篱。
归雁次孟望之韵
何瑭（明代）

何处堪惆怅，归鸿嘹唳音。关山千里路，光景四时心。

影入春风静，声传画阁深。冥冥霄汉上，罗网莫相寻。
送田校理
司马光（宋代）

铨筦萃贤豪，夫君主剧曹。长才沛馀裕，众论蔚推高。

逮此分符贵，知无顿刃劳。公卿如有缺，不独赐金褒。
扇子诗
李石（宋代）

四月四日夏令新，余花更饶三日春。
榴红裙子凌被袜，一曲南风花笑人。
浣溪沙（夜饮潘舍人家，有客携家妓来歌）
韩淲（宋代）

小雨收晴作社寒。月桥花院篆香残。杏腮桃脸黛眉弯。

歌拂燕梁牵客恨，醉临鸾镜怕人看。良宵春梦绕屏山。
百字令 登郁孤台和丁雁冰观察韵
吴绮（清代）

颓然高阜，独青青揽尽、两江江色。浪迹偶来频吊古，台榭已怜非昔。

竹树遗墟，藤萝夕照，不见当时客。凄凉唯有暮云，千里凝白。

闻说叔子公馀，季方才妙，曾着临川屐。我似东坡还过海，空爱韩陵孤石。

望阙神遥，登楼梦杳，往事怀邀笛。何时归隐草堂，山北之北。
过故人旧圃
唐梦赉（清代）

十年涧壑共栖迟，往事衰凉有梦知。月照清尊行命酒，秋分霜叶坐题辞。

鸣泉初引成渠日，竹树新栽见长时。一自山丘零落后，闲亭无复水平池。
题金陵杂兴诗后十八首
李琏（宋代）

南轩隐约夜声微，独咏齐梁绮靡诗。
鬼火对山青焰短，依稀忆得独眠时。
闻角
黄庚（元代）

谁送寒声入梦中，遥知人在戍楼东。
明朝梅岭花飞雪，未必都因昨夜风。
清明赤水寺居
罗衮（唐代）

榆火轻烟处处新，旋从闲望到诸邻。浮生浮世只多事，

野水野诸娱病身。浊酒不禁云外景，碧峰犹冷寺前春。

蓑衣毳衲诚吾党，自结村园一社贫。
和韵寄胡山甫
舒岳祥（宋代）

乡心趋老重，见说买山成。
静坐性情淡，孤眠滋味清。
樵人时识面，禅客共知名。
山色元无垢，溪声自不平。
池荷应足制，山蓣想堪羹。
九日如今近，思君出峡行。
和王殿直见寄 其一
释重显（宋代）

华野非殊古所难，得安闲处未为安。大方无外谁相到，空笑重云锁碧峦。
用元韵答清卿并简蔡尉
王炎（宋代）

貂裘半敝复来归，正坐刚肠不诡随。
见说史君尝馈赆，似闻内子亦啼饥。
经年一别方相遇，他日重来未有期。
试问此行谁借重，梅仙青眼是新知。
山中即景四首
赵友直（宋代）

故园秋雨后，足迹遍溪山。
月入芦花冷，风磨柳叶残。
群乌乱木末，独雁咽云端。
此景堪谁遣，村醪味带酸。
偈公六十五首
释咸杰（宋代）

日日是好日，时时是好时。
惟有十月二十二，吉星垂照最希奇。
偈颂一百三十三首 其三
释居简（宋代）

面门一思，长时无间。便与么去，讨甚么盌。得路塞路，看楼打楼。

攀缘四天下，屋里贩扬州。
冬初杂兴
孙嵩（宋代）

牧童与樵叟，共载牛背归。
我无薪蒸计，南山松栎稀。
寒风昨日至，须用葺我扉。
故园或可废，亦以完我衣。
人生有定分，勿怪生理微。
之江淮留别京中亲故
耿湋（唐代）

长云迷一雁，渐远向南声。已带千霜鬓，初为万里行。

繁虫满夜草，连雨暗秋城。前路诸侯贵，何人重客卿。
海上口占
舒岳祥（宋代）

独步溪头冉冉风，昔云当面失前峰。
近闻海戍移屯去，渔火滩头万点红。
赠管氏三昆仲罗汉保大闾官孙
方回（元代）

颗颗圆珠掌上珍，更如玉树皎无尘。
公侯富贵元常事，兄弟聪明各过人。
着意学吟须刻苦，立谈属对已清新。
老夫不误青双眼，会见他年笔有神。
鸣皋歌奉饯从翁清归五崖山居（河南府陆浑县有鸣皋山）
李白（唐代）

忆昨鸣皋梦里还，手弄素月清潭间。觉时枕席非碧山，

侧身西望阻秦关。麒麟阁上春还早，著书却忆伊阳好。

青松来风吹古道，绿萝飞花覆烟草。我家仙翁爱清真，

才雄草圣凌古人，欲卧鸣皋绝世尘。鸣皋微茫在何处，

五崖峡水横樵路。身披翠云裘，袖拂紫烟去。

去时应过嵩少间，相思为折三花树。
寄昌甫
韩淲（宋代）

梅花开尽冬亦尽，雪后春来犹苦寒。年事其谁无老境，时情徒自有儒冠。

林虚磴道归深谷，塘决沟流起素湍。鹰掠晚风鸦泊雾，一轩苔竹且加餐。
十五日桃红复含宿雨柳绿更带朝烟
善启（明代）

篷底远山叠叠，船头新水滔滔。烟暖已舒岸柳，春寒未放溪桃。

浮世空嗟扰扰，逝川莫驻滔滔。且从远老栽藕，肯学刘郎种桃。

独树村边落照，短篷江上回风。沙草微含烟碧，溪花半带雨红。

吟处有山有水，归程无雨无风。何须竹叶浮绿，自喜灯花吐红。

夜泊歌邀明月，晓行帆送东风。峨峨山殿衔碧，隐隐驿楼露红。

客路柳条拂露，官河荇带牵风。渔艇横浮萍绿，酒旗斜映桃红。

风岸青摇弱蔓，露汀绿蔼芳条。赋诗已盈一箧，客路才远数朝。

人家竹里树里，客路山边水边。夜榜桅头挂月，晨炊船尾生烟。

钟动锡山驿外，帆收浒墅桥边。两岸晓风残月，几家古木寒烟。
拟曾晰莫春唱答歌六章 其五
戴亨（清代）

群适其时兮余将奚待。唐虞事业兮于焉斯在。
许松翁世芳楼
高拱（明代）

玄圃垂休地，珠楼表胜年。重甍邻斗极，飞宇控郊廛。

杳蔼丹青动，岧峣锦绣悬。隔窗摇草树，卷幔引山泉。

花气千丛合，松声万壑连。琪琳添壮丽，瑶岛洽神仙。

览胜依层汉，游神俯八埏。轻云随剑履，高鸟识貂蝉。

清赏追前泽，芳华寄后贤。柱栏千载茂，长此乐尧天。
缘识
宋太宗（宋代）

河决洪波东南流迤逦，苍生昏垫困其止。
去年今岁岂遑安，劳我关心情不已。
奔衡浩渺故无涯，十二州民皆忧水。
诸般度议自裁之，乃出禁军为夫使。
倍加慰谕愿登先，悦随容易能如此。
大将闻命效駈驰，连夜侵晨顺从理。
未经月余便成功，龙门一合士民喜。
欢乎欢，忻斯睹，
土木如山杵如雨。浪平变化尽为空，
力役忙忙无朝暮。锡赐钱与衣，
遭灾免税租。皇天睠命八方同，
惟德惟馨依是辅。
兜玄国怀归诗
申欢（唐代）

风软景和煦，异香馥林塘。登高一长望，信美非吾乡。
严陵钓台
杨时（宋代）

汉纲久陵迟，国柄授权室。
中兴得英主，威明戒前失。
三公经邦手，吏事困精覈。
功臣欲图全，犹不任以职。
矧兹故人分，义等天伦戚。
卓哉子陵心，秉哲固前识。
投身豢名爵，岂得枉寻尺。
万钟虽云富，樊雉非予匹。
石濑清且泚，苍崖耸而直。
投竿事幽寻，钓水鲜可食。
羊裘御冬温，衮绣未云益。
三旌屠羊肆，义在不吾易。
用舍各有趣，高风亘今昔。
春雨不止二首 其一
杨万里（宋代）

无计奈何春日长，宰予介绍谒羲皇。蚁才问阵天又雨，蜂欲舂粮花政香。
送可圭化主
孙觌（宋代）

龙天万德拥天堂，中有维摩六尺床。但遣文殊来问疾，毗耶一钵满城香。
鄂渚清明日与乡友登头陀山
来鹄（唐代）

冷酒一杯相劝频，异乡相遇转相亲。落花风里数声笛，

芳草烟中无限人。都大此时深怅望，岂堪高处更逡巡。

思量费子真仙子，不作头陀山下尘。
属疾五首
宋祁（宋代）

自昔闻称疾，于今是养疴。
三盃留客案，五子倦朝珂。
落落堪忧苦，星星奈老何。
酒希非所嗜，扬宅竟谁过。
次韵巽中见寄四首 其一
释德洪（宋代）

君才俊却海东青，鼻笑生华笔有灵。寄我小诗足风味，展开如对镜中形。
题张伯常汉上茅堂
曾巩（宋代）

远出清汉上，隐然一堤长。
槐柳若云布，连阴入虚堂。
架险注鸣留，分畦殖群芳。
岂惟富桑柘，盖亦余囷仓。
主人事幽屏，不愿尚书郎。
即此徇高志，风骚恣徜徉。
强起迫义重，还归直明光。
清风凛然在，素壁盈文章。
故栖勿回眄，黄鹄本高翔。
金菊对芙蓉 东滨秋夜赠金四兆祥二首 其一
张槎（清代）

老荻横霜，乱葭撑雨，板桥秋水斜晖。恰冷风残照，驴背初归。

苾刍隔岸呼名字，道故人、相念依依。算来良晤，刚逢重九，黄菊开时。

向晚月映疏离。有数层蛩语，切切悲啼。向此中趺坐，那不含悽？

平生骨冷宜僧伴，过招提、两宿松扉。殷勤话旧，总忘漏尽，笑谱新词。
尝茶
刘禹锡（唐代）

生拍芳丛鹰觜芽，老郎封寄谪仙家。

今宵更有湘江月，照出菲菲满碗花。
南歌子·懒傍青鸾镜
陈允平（宋代）

懒傍青鸾镜，慵簪翠凤翘。玉屏春重宝香销。因甚不忺梳洗、怕登楼。载酒垂杨浦，停桡杜若洲。伤春情绪寄箜篌。流水残阳芳草、伴人愁。
九日同人集东堂观剧是日演周忠介公遗事
朱景英（清代）

萸洒停觞菊未开，西风节候罢登台。殊乡忍作龙山会，故事凭增虎阜哀。

孟博传中存梗概，要离冢畔满蒿莱。无端吊古逢今日，一曲令人首重回。
丁宁吟
邵雍（宋代）

人无忽略，事贵丁宁。
忽略近薄，丁宁近诚。
步月 其二
项兰贞（明代）

步月下庭除，青苔印鞋湿。行吟月转西，觅句还独立。
梵天寺二首
释智圆（宋代）

梵宇清虚远俗喧，登临时得爽吟魂。
卷簾高雪明稽岭，上阁秋涛出海门。
群木冷阴连古塔，疏钟寒韵彻江村。
城中泉石诗中景，闲对文公尽日论。
直夜二首
杨亿（宋代）

月魄生宵晕，风乌送晚凉。
飞蝇随镂管，浮蚁溢清觞。
负郭春耕废，钧天晓梦长。
玉签声未断，落宿斗宫墙。
大城文安等处堤脩完舟中驻跸王家口
玄烨（清代）

积水频萦虑，长堤幸已成。桑麻连井邑，花柳近清明。

渐惬勤民意，还深问俗情。兰桡经过处，布谷唤春耕。
腐儒吟
卢若腾（明代）

藏舟于壑夜半走，藏珠于腹珠在否？大凡有藏必有亡，幸我身在毫无有。

我本海滨一腐儒，平生志与温饱殊；蹇遭百六害气集，荏苒廿年国恩辜。

未忘报国栖荒岛，毖慎嫌疑不草草；逢人休恨眼无青，览镜自怜发已皓。

发短心长欲问天，祖德宗功合绵延；二十四郡有义士，普天率土岂寂然。

天定胜人良可必，孤臣梦夹虞渊日；西山薇蕨采未空，夷、齐安忍躯命毕。
游石鼓山涌泉院
洪炎（宋代）

昔闻石鼓鸣，今作石鼓游。击拊久已息，甲兵殊未休。

精庐庄严海，百室云雾浮。维时当长夏，萧飒如凉秋。

高崖不见日，老木枝相樛。灵泉发嵌窦，下注千仞沟。

向来经行人，颇以名字留。俯仰百年内，磨镌遍岩幽。

石桥可坐卧，清绝无等俦。众山合沓来，响答相献酬。

虽逢会心欣，未弭当世忧。不知稽山上，复有胜处不。

六飞尚东巡，狐兔穴中州。戈鋋塞河洛，冠盖集闽瓯。

堕此吠雪国，烈火烂不收。炎飙方焚轮，赫曦欲停辀。

微生类焦谷，兹焉得依投。一乘凌风翰，濯缨天汉流。
送王朝言谏舍父还山东次都谏吕丕文韵
王缜（明代）

朝市山林本异途，公今归去更来无。即看爱日情何限，莫厌春来酒满壶。

天际德星光百里，谁家鸣凤有双雏。故园松竹应相待，霜叶清清节概孤。
雪
欧阳修（宋代）

新阳力微初破萼，客阴用壮犹相薄。
朝寒棱棱风莫犯，莫雪相相止还作。
驱驰风云初惨淡，炫晃山川渐开廓。
光芒可爱初日照，润泽终为和气烁。
美人高堂晨起惊，幽士虚窗静闻落。
酒垆成径集缾罂，猎骑寻踪得狐貉。
龙蛇扫处断复续，猊虎团成呀且攫。
共贪终岁饱麰麦，岂恤空林饥鸟雀。
沙墀朝贺迷象笏，桑野行歌没荒屩。
乃知一雪万人喜，顾我不饮胡为乐。
坐看天地绝氛埃，使我胸襟如洗瀹。
脱遗前言笑尘杂，搜索万象窥冥漠。
颍虽陋邦文士众，巨笔人人把矛槊。
自非我为发其端，冻口何由开一噱。
播州程氏世泽堂
程敏政（明代）

闻说家声自洛中，几年移筑向蚕丛。短檠不废箕裘业，一剑长收保障功。

心吐秀葵知晓日，根蟠乔木自春风。等閒庆泽应难尽，长共滔滔蜀水东。